9 मई को मार्केट में लिस्ट होंगे शेयर्स, कंडोम-प्रेग्नेंसी डिटेक्शन किट सहित कई प्रोडक्ट बनाती है कंपनी
pharmaceutical company Mankind Pharma announces IPO price band at Rs 1026-1080, 25 अप्रैल से ओपन होगा 'मैनकाइंड फार्मा' का IPO
फार्मास्युटिकल कंपनी मैनकाइंड फार्मा (Mankind Pharma) का अगले हफ्ते IPO आ रहा है। कंपनी इसके जरिए 4326 करोड़ रुपए जुटाएगी। इस इनिशियल पब्लिक ऑफरिंग में एंकर निवेशक 24 अप्रैल को शेयर्स के लिए बोली लगा सकते हैं। जबकि रिटेल निवेशक इस IPO के लिए 25 अप्रैल से लेकर 27 अप्रैल तक अप्लाई कर सकेंगे। 9 मई को बॉम्बे स्टॉक एक्सचेंज (BSE) और नेशनल स्टॉक एक्सचेंज (NSE) पर कंपनी के शेयर लिस्ट होंगे।
कंपनी का ये IPO पूरी तरह से ऑफर फॉर सेल (OFS) होगा। इस इश्यू के जरिए प्रमोटर्स और अन्य शेयरहोल्डर्स के 40,058,844 शेयरों को बेचा जाएगा। इस OFS में जो प्रमोटर्स शेयर बेच रहे हैं उनमें रमेश जुनेजा, राजीव जुनेजा और शीतल अरोड़ा शामिल हैं।
इसके अलावा केर्नहिल सीआईपीईएफ (Cairnhill CIPEF), केर्नहिल सीजीपीई (Cairnhill CGPE), बेज लिमिटेड (Beige Ltd) और लिंक इन्वेस्टमेंट ट्रस्ट (Link Investment Trust) भी अपने कुछ शेयर्स बेचेंगे। अगर आप भी इस IPO में पैसा लगाने का प्लान बना रहे हैं तो हम आपको बता रहे हैं कि आप इसमें कितना निवेश कर सकते हैं।
मिनिमम और मैक्सिमम कितना पैसा लगा सकते हैं?
रिटेल निवेशक को मिनिमम एक लॉट यानी 13 शेयरों के लिए अप्लाई करना होगा। कंपनी ने IPO का प्राइज बैंड 1026-1080 रुपए प्रति शेयर रखा है। यदि आप IPO के अपर प्राइज बैंड 1080 रुपए के हिसाब से 1 लॉट के लिए अप्लाई करते हैं तो आपको 14,040 रुपए लगाने होंगे। रिटेल निवेशक मैक्सिमम 14 लॉट यानी 182 शेयर के लिए 196,560 रुपए की बोली लगा सकते हैं।
35% हिस्सा रिटेल इनवेस्टर्स के लिए रिजर्व
कंपनी के इश्यू का 50% हिस्सा क्वालिफाइड इंस्टीट्यूशनल इनवेस्टर्स (QIP) के लिए रिजर्व रखा गया है। इसके अलावा 35% हिस्सा रिटेल इनवेस्टर्स और बाकी 15% हिस्सा नॉन-इंस्टीट्यूशनल इन्वेस्टर्स (NII) के लिए रिजर्व है।
कंपनी को नहीं मिलेगा IPO से मिलने वाला पैसा
ये IPO पूरी तरह से है, इसलिए इससे जुटने वाला पैसा कंपनी को नहीं मिलेगा। IPO के जरिए जुटने वाला पूरा पैसा शेयरहोल्डर्स के पास जाएगी। वहीं, कोटक महिंद्रा कैपिटल, एक्सिस कैपिटल, आईआईएफएल सिक्योरिटीज, जेफरीज इंडिया और जेपी मॉर्गन इंडिया इस IPO के मैनेजर हैं। जबकि केफिन टेक्नोलॉजीज को इश्यू के रजिस्ट्रार के रूप में नियुक्त किया गया है।
IPO क्या होता है?
जब कोई कंपनी पहली बार अपनी कंपनी के शेयर्स को लोगों को ऑफर करती है तो इसे IPO कहते हैं। कंपनियों के द्वारा ये IPO इसलिए जारी किया जाता है जिससे वह शेयर बाजार में आ सके। शेयर बाजार में उतरने के बाद कंपनी के शेयरों की खरीदारी और बिकवाली शेयर बाजार में हो सकेगी। यदि एक बार कंपनी के शेयरों की ट्रेडिंग की इजाजत मिल जाए तो फिर इन्हें खरीदा और बेचा जा सकता है। इसके बाद शेयर को खरीदने और बेचने से होने वाले फायदे और नुकसान में भागीदारी निवेशकों की होती है।
कंपनी IPO क्यों जारी करती है?
जब किसी कंपनी को अपना काम बढ़ाने के लिए पैसों की जरूरत होती है तो वह IPO जारी करती है। ये IPO कंपनी उस वक्त भी जारी कर सकती है जब उसके पास धन की कमी हो वह बाजार से कर्ज लेने के बजाय IPO से पैसा जुटाना चाहती हैं। शेयर बाजार में लिस्टेड होने के बाद कंपनी अपने शेयरों को बेचकर पैसा जुटाती है। बदले में IPO खरीदने वाले लोगों को कंपनी में हिस्सेदारी मिल जाती है। मतलब जब आप किसी कंपनी के शेयर खरीदते हैं तो आप उस कंपनी के खरीदे गए हिस्से के मालिक होते हैं।